San Visentė (Buenos Airės)
San Visentė (isp. San Vicente) – miestas Argentinoje, Buenos Airių provincijoje, Didžiųjų Buenos Airių aglomeracijos pakraštyje, 48 km į pietus nuo Buenos Airių. San Visentės partido centras. Telkšo San Visentės lagūna (paskelbta gamtos draustiniu), prateka San Visentės upelis. Praeina Buenos Airių pietinis aplinkkelis La Plata–Saratė, taip pat kelias į Buenos Aires. Yra Šv. Vincento Ferero bažnyčia, miesto muziejus, Chuano Domingo Perono kapavietė (dabar Spalio 17-osios muziejus).